Morten Bødskov (S), 2003-04-24:
Det er helt fair, at justitsministeren ønsker at diskutere
det her emne i en bredere forstand.
Jeg synes, at en pæn del af det, der blev sagt, sådan set ikke var om det, det handler om.
Der var meget lidt om forebyggelse, og det her handler om forebyggelse.
Det, der er ønsket en forespørgsel om, er, hvad regeringen vil gøre.
Det er det, der er pointen, og det er det, jeg ønsker at fokusere på.
Vi står med et meget alvorligt problem.
Vi har igennem længere tid kendt til de traditionelle rockerklubber, deres hårdhed, deres kriminalitet og den utryghed, de skaber i masser af lokalsamfund.
Det nye er som sagt, som jeg sagde i min begrundelse, fremvæksten af supportergrupper rundtomkring, og at de er lærenemme.
Det fremgår af adskillige notater, som er kommet fra Rigspolitichefen.
Problemet er altså ganske klart og meget tydeligt, at der er ret mange forholdsvis unge personer, som er velorganiseret i et ekstremt miljø og er ekstremt kriminelle.
Det er selvfølgelig i sig selv et alvorligt problem, og det skal stoppes, men hvad værre er, er, at meget tyder på, at de her grupper er i løbende kontakt med og aktivt forsøger at rekruttere unge fra andre miljøer, hvor kriminaliteten endnu ikke har groet sig fast, hvor det endnu ikke er en fast del af de unges hverdag.
Forsøget på at rekruttere sympatisører til netværk er det, der er til debat i dag, og det er det, vi gerne vil vide, hvad regeringen vil gøre for at bremse. I Socialdemokratiet mener vi, at der er behov for flere tiltag og et tættere samarbejde mellem myndigheder, lokalsamfund og familier, således at den her rekruttering stopper.
Der er ingen grund til at skjule, at baggrunden for den her forespørgsel er, at vi ikke mener, at regeringen gør det godt nok.
Samtidig er det et åbent spørgsmål, hvorfor der nu i mere end ½ år ikke har været tilstrækkelig debat.
Hvorfor har vi ikke haft en diskussion om den rapport, som i mere end ½ år har ligget i Justitsministeriets regi, om grupperelateret kriminalitet i Danmark?
Denne her rapport dokumenterer sort på hvidt, at der er problemer, at den er gal.
Vi har i Socialdemokratiet gentagne gange advaret mod konsekvenserne af regeringens politik for at nå målet: at unge ikke havner i kriminalitet.
Regeringens økonomiske politik betyder, at kommunerne gennemfører dramatiske besparelser, som forringer deres sociale forebyggende arbejde.
Besparelserne på det beboersociale område er en katastrofe.
For ganske små midler fik man en meget stor indsats, når det handlede om det forebyggende arbejde, endog med en ganske stor effekt.
At regeringens politik også, når det handler om det beboersociale arbejde, er fejlagtig, dokumenteres af den føromtalte rapport om gadebanderne i Danmark.
Den siger sort på hvidt, at de unge, der har størst risiko for at havne i kriminalitet, kommer fra de mest nedslidte boligområder i Danmark.
Det er vores opfattelse, at SSP-samarbejdet skal evalueres og forstærkes.
Samtidig er det vores opfattelse, at nærpolitiet skal styrkes og også evalueres.
Der er ingen tvivl om, at forebyggelse virker.
Og det er Socialdemokratiets holdning, at hvis regeringen er klar til at ændre kurs, så er Socialdemokratiet også klar til at støtte ethvert fornuftigt initiativ, der kan sikre, at børn og unge ikke havner i kløerne på rockerne.